SL Uradni list Evropske unije C 283/18

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2012/C 283/10

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„BAMBERGER HÖRNLA“/„BAMBERGER HÖRNLE“/„BAMBERGER HÖRNCHEN“

ES št.: DE-PGI-0005-0802-17.03.2010

ZGO ( X ) ZOP ( )

1. Ime:

„Bamberger Hörnla“/„Bamberger Hörnle“/„Bamberger Hörnchen“

2. Država članica ali tretja država:

Nemčija

3. Opis kmetijskega proizvoda ali živila:

3.1 Vrsta proizvoda:

Skupina 1.6 – Sadje, zelenjava in žita, sveži ali predelani

3.2 Opis proizvoda, za katerega se uporablja ime iz 1. točke:

Krompir z botaničnim imenom Solanum tuberosum subspecies tuberosum L. spada v družino razhudnikovk (Solanaceae), v katero se uvrščajo tudi paradižnik, paprike in jajčevci.

Sorta krompirja „Bamberger Hörnla“ je ena od „starih domačih sort“, pri čemer ni nastala z razmnoževanjem krompirja. Zaščita označbe „Bamberger Hörnla“ se želi pridobiti za krompir za prehrano ljudi.

Rastlina je majhna s tankimi in nežnimi listi ter belimi cvetovi. Dobro uspeva v prsti, ki je bogata s hranili in čim bolj rahla, saj je rastlina zelo občutljiva na grudasto vlažno prst. Gomolji se pobirajo septembra/oktobra.

Gomolji te sorte krompirja so majhni, podolgovati in nekoliko upognjeni v obliko roga. Včasih imajo tudi majhno dodatno krivino v drugo smer ali pa so zviti v nenavadne oblike. Razmerje med dolžino in širino podolgovate oblike „Bamberger Hörnla“ je običajno 2 proti 3,5.

Krompir ima gladko, svileno lupino svetlo okraste barve z rdečkastim leskom, ki se razširja od očesc krompirja in je najintenzivnejši na njih. Rdeči lesk je najbolj izrazit takoj po pobiranju pridelka, po daljšem skladiščenju pa izgine.

„Bamberger Hörnla“ ima intenziven, oreškast okus. V Smernicah za ocenjevanje kuharskih in organoleptičnih značilnosti poznega krompirja, ki jih je izdal nemški Zvezni urad za rastlinske sorte, je „Bamberger Hörnla“ razvrščen kot krompir, „ki se ne razkuha“. Njegovo meso je rumeno, stopnja „mokastosti“ pa približno 4 ali manj (tj. „nemokast“), pri čemer je stopnja njegove čvrstosti ali „voskastosti“ običajno 6 ali več (to pomeni, da je krompir voskast in čvrst). Povprečna vsebnost škroba je več kot 13 % v sveži masi.

3.3 Surovine (samo za predelane proizvode):

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

„Bamberger Hörnla“ mora biti pridelan v enem od treh upravnih okrožij regije Franken, tj. Oberfranken, Mittelfranken ali Unterfranken. Tudi semenski krompir mora biti s tega območja.

Nemški Zvezni urad za rastlinske sorte je „Bamberger Hörnchen“ potrdil kot ohranjevalno sorto v skladu z Uredbo z dne 21. julija 2009 o registraciji ohranjevalnih sort ter trženju semen in sadik ohranjevalnih sort (uredba o ohranjevalnih sortah), BGBl. I, str. 2107.

V skladu s točko 4 prvega stavka oddelka 4(2) navedene uredbe se lahko seme (v tem primeru semenski krompir) ohranjevalnih sort trži le, če je bilo proizvedeno v eni od regij porekla, navedenih v dovoljenju za to sorto. Zato mora semenski krompir izvirati iz enega od treh upravnih okrožij regije Franken, tj. Oberfranken, Mittelfranken ali Unterfranken.

3.6 Posebna pravila za rezanje, ribanje, pakiranje itn.:

—

3.7 Posebna pravila za označevanje:

—

4. Kratka opredelitev geografskega območja:

Geografsko območje obsega tri upravna okrožja regije Franken, tj. Oberfranken, Mittelfranken in Unterfranken.

5. Povezanost z geografskim območjem:

5.1 Posebnosti geografskega območja:

V regiji Franken imata vrtnarstvo in zato tudi zelenjava v proizvodnji živil že več stoletij pomembnejšo vlogo kot v drugih regijah (v Bambergu je imelo vrtnarstvo zlasti od 14. stoletja do sredine 19. stoletja ključno vlogo v mestnem gospodarskem življenju, zato je imelo to mesto poseben razvoj, ki ni bil značilen za druga mesta). Zelenjava je zato še danes zelo cenjena v tradicionalni kuhinji regije Franken.

Za regijo Franken je značilna zlasti dolga tradicija pridelave krompirja. V Nemčiji se je krompir na poljih prvič začel pridelovati leta 1694 prav v regiji Franken. Kuhinja te regije je zaradi žlahtne sorte „Bamberger Hörnla“ že kmalu postala znana po odlični krompirjevi solati.

Ime „Bamberger Hörnla“ je v zavesti prebivalcev regije Franken prisotno že več kot stoletje. Ustno izročilo in sklicevanja v literaturi dokazujejo, da se je ta sorta v regiji Franken pridelovala konec 19. stoletja, pri čemer naj bi izvirala iz Francije. Poleg tega obstajajo dokazi, na podlagi katerih je mogoče sklepati, da so se predniki sorte „Bamberger Hörnla“ v domače vrtove in polja vrtnarskih mojstrov v Bambergu morda prenesli iz okrasnih vrtov bamberških knezoškofov.

Ker imajo gomolji te sorte podolgovato obliko roga (z razmerjem med dolžino in širino 2 proti 3,5) in so zelo različnih velikosti, jih ni mogoče pobirati z običajnimi stroji za pobiranje krompirja. Zato jih je treba pobirati ročno ali s posebno prilagojenimi stroji za pobiranje pridelka. Vendar so tako prilagojeni stroji za pobiranje krompirja (z manjšimi presledki med valji transportnega traku) manj učinkoviti, ker se na njih nabere več grudic prsti, ki jih je treba skrbno ročno odstraniti.

V primerjavi z drugimi območji pridelave ima regija Franken na splošno suho podnebje z vročimi poletji, značilnimi za celinsko podnebje. Povprečna letna količina padavin je približno 630 mm, razpon povprečne letne temperature je 8,6–8,8 °C, letno povprečje sonca pa od 1 550 do 1 700 ur.

5.2 Posebnosti proizvoda:

Za „Bamberger Hörnla“ je značilna edinstvena oblika. Gomolji so majhni, podolgovati in nekoliko upognjeni v obliko roga, kar je značilnost, iz katere izvira tudi del imena sorte, in sicer „Hörnla“, pri čemer „Horn“ pomeni rog.

Čeprav visoka vsebnost škroba v krompirju „Bamberger Hörnla“ (povprečno več kot 13 %) pomeni, da ga je mogoče razvrstiti le kot krompir, „ki se večinoma ne razkuha“, je treba poudariti, da ima v skladu s kuharskimi preskusi značilnosti krompirja, „ki se ne razkuha“. Zato je „Bamberger Hörnla“ zelo poseben, saj ima značilnosti krompirja, „ki se ne razkuha“ (voskasta konsistenca mesa), hkrati pa intenziven, oreškast okus.

Zaradi oreškastega okusa ter čvrste in voskaste konsistence mesa je ta krompir edinstven tudi med podolgovatimi sortami krompirja s primerljivo obliko, velikostjo in okusom.

Ker ima ta krompir čvrsto in voskasto strukturo, se tradicionalno uporablja za pripravo krompirjeve solate. Zaradi teh značilnosti je „Bamberger Hörnla“ zelo cenjen med potrošniki, kar dokazujejo številni časopisni članki.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO):

V primerjavi z drugimi območji pridelave ima regija Franken suho podnebje z vročimi poletji, značilnimi za celinsko podnebje. Zato je vsebnost škroba v proizvodu večja, če je pridelan na tem geografskem območju, kot če bi bil pridelan kje drugje. „Bamberger Hörnla“ ima ravno zaradi povprečne vsebnosti škroba več kot 13 % v sveži masi edinstven oreškast okus, ki sicer ni značilen za krompir, „ki se ne razkuha“.

Potrošniki in zlasti gurmani krompir „Bamberger Hörnla“ zelo cenijo zaradi njegovega nenavadnega okusa, ki je posledica posebnih podnebnih pogojev na geografskem območju. Leta 2008 je posebna strokovna skupina ocenjevalcev izbrala „Bamberger Hörnla“ za „krompir leta“. Ker se „Bamberger Hörnla“ v regiji Franken prideluje že več stoletij, je postal pomembna in nepogrešljiva sestavina kuhinje v regiji Franken. To dodatno dokazuje dejstvo, da je bil „Bamberger Hörnla“ vključen v uradno zbirko podatkov o tradicionalnih bavarskih specialitetah (http://www.spezialitaetenland-bayern.de/), ki jo ureja bavarsko ministrstvo za prehrano, kmetijstvo in gozdarstvo.

Z gospodarskega vidika se obseg pridelave „Bamberger Hörnla“ v primerjavi z obsegom pridelave večine drugih sort zmanjšuje. Razlog za to je, da se postopek pobiranja ne more v celoti izvajati strojno. Poleg tega imajo gomolji „Bamberger Hörnla“ pogosto izbokline, ki se lahko med razvrščanjem ali pakiranjem odlomijo, zaradi česar se poškoduje površina krompirja. Zato je ta krompir težko prodajati prek trgovcev na debelo ali običajnih prodajalcev na drobno. Gomolji „Bamberger Hörnla“ lahko imajo ob izboklinah zeleno obarvana mesta, pri čemer je treba takšne gomolje zavreči. Zaradi navedenih dejavnikov je pridelava krompirja „Bamberger Hörnla“ omejena na območja pridelave v regiji Franken, v kateri imajo pridelovalci strokovno znanje in izkušnje, da lahko čim bolj preprečijo takšne pomanjkljivosti, ter kjer je „Bamberger Hörnla“ zelo priljubljen in cenjen med potrošniki kot temelj tradicionalne regionalne kuhinje.

Sklic na objavo specifikacije:

Markenblatt, 9. zvezek z dne 5. marca 2010, del 7c, str. 3573

https://register.dpma.de/DPMAregister/geo/detail.pdfdownload/12301

(1) UL L 93, 31.3.2006, str. 12.